Diari Oficial de la Generalitat Valenciana


Sumari del DOGV 7809, del 20-06-2016 (2016/4637)

ORDRE 28/2016, de 16 de juny, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions al transport universitari a la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2016/06/16/28/dof/vci/html**

### Dades del document

Número de DOGV
:   7809

Data del DOGV
:   20-06-2016

Secció del DOGV
:   I. DISPOSICIONS GENERALS

Número del document
:   2016/4637


Data del document
:   16-06-2016

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

ORDRE 28/2016, de 16 de juny, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions al transport universitari a la Comunitat Valenciana. [2016/4637]  
ÍNDEX  
  
Preàmbul  
Títol I. Subvencions  
Article 1. Objecte, finançament i política de la Unió Europea  
Article 2. Beneficiaris  
Article 3. Naturalesa i quantia de la subvenció  
Article 4. Criteris de concessió  
Títol II. Requisits  
Article 5. Requisits generals exigibles  
Títol III. Regles de procediment  
Article 6. Model de sol·licitud i documentació adjunta  
Article 7. Termini i lloc de presentació de sol·licituds  
Article 8. Instrucció del procediment  
Article 9. Proposta de concessió i denegació de les subvencions  
  
Article 10. Resolució  
Article 11. Obligacions dels beneficiaris de la subvenció  
Títol IV. Pagament i justificació de les subvencions  
Article 12. Justificació i pagament  
Article 13. Facultats de l'Administració  
Article 14. Règim de compatibilitat  
Article 15. Circumstàncies que donen lloc al reintegrament de la subvenció  
Article 16. Verificació i control  
Article 17. Mètode de comprovació i pla de control  
Article 18. Responsabilitat i règim sancionador  
Disposició addicional única. Despesa pública  
Disposicions finals  
Primera. Facultat de desplegament  
Segona. Entrada en vigor  
  
  
PREÀMBUL  
  
El Consell, des de l'any 1994, ha dut a terme actuacions en matèria de transport per a estudiants universitaris residents en poblacions de la Comunitat Valenciana allunyades dels centres universitaris, a fi de limitar l'impacte d'aquest tipus de despesa en les economies familiars i de garantir una verdadera igualtat d'accés als ensenyaments universitaris amb independència del lloc de residència.  
Aquesta iniciativa del Consell obté resposta tant dels mateixos estudiants, agrupats en associacions, com d'ajuntaments i empreses de transport de viatgers per carretera, la qual cosa ha permés posar en marxa un conjunt de serveis de transport universitari que beneficien universitaris de prop de 200 municipis de la Comunitat Valenciana.  
  
Tenint en compte que aquestes subvencions tenen com a finalitat facilitar l'accés als centres universitaris de l'alumnat de poblacions de la Comunitat Valenciana allunyades dels centres, queden excloses de l'aplicació del principi d'incompatibilitat amb el mercat interior formulat en l'article 107 del Tractat de Funcionament de la Unió Europea, i no és obligatòria, per la mateixa naturalesa del beneficiari als quals van destinades, la notificació a la Comissió Europea, per al cas d'associacions d'estudiants, cooperatives de consumidors i usuaris, i ajuntaments.  
  
Les empreses de transport públic regular permanent d'ús general poden ser beneficiàries d'aquestes subvencions acollint-se al règim de minimis previst en el Reglament (CE) núm. 1407/2013 de la Comissió de 18 de desembre de 2013 o el que en el seu moment estiga vigent en la data de publicació de la corresponent convocatòria, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis, publicat en el DOUE L 352 de 24.12.2013.  
L'esmentat reglament estableix en l'article 3.2 que l'import total de les ajudes de minimis concedides per un estat membre a una única empresa no excedirà 200.000 euros durant qualsevol període de tres exercicis fiscals. L'import total de les ajudes de minimis concedides per un estat membre a una única empresa que realitze per compte d'altri operacions de transport de mercaderies per carretera no excedirà 100.000 euros durant qualsevol període de tres exercicis fiscals. Les ajudes de minimis no es podran utilitzar per a l'adquisició de vehicles de transport per carretera.  
Així mateix, l'article 5 de l'esmentat reglament estableix que aquestes ajudes de minimis podran acumular-se amb:  
1. Les ajudes de minimis concedides d'acord amb el Reglament (UE) núm. 360/2012 de la Comissió, de 25 d'abril o el que en el seu moment estiga vigent en la data de publicació de la corresponent convocatòria relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis concedides a empreses que presten serveis d'interés econòmic general (DOUE L 114 de 24.02.2012).  
2. Altres ajudes de minimis concedides d'acord amb altres reglaments de minimis fins al límit màxim de 200.000 euros durant tres exercicis fiscals.  
3. Altres ajudes estatals per a les mateixes despeses subvencionables si l'acumulació no supera la intensitat d'ajuda o l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió.  
La present ordre estableix les bases per les quals s'han de regir les convocatòries de subvencions al transport universitari a la Comunitat Valenciana.  
A aquestes bases de convocatòria, pel seu caràcter de subvenció, els és d'aplicació la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i en els preceptes que siga aplicable, la Llei 38/2003, de 17 de novembre, General de Subvencions, i el Reial Decret 887/2006, de 21 de juliol, pel qual s'aprova el Reglament de la Llei General de Subvencions.  
En el procés d'elaboració d'aquesta ordre, d'acord amb el que disposa l'article 165 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, relatiu a les bases reguladores de la concessió de subvencions, ha emés un informe l'Advocacia General de la Generalitat i la Intervenció Delegada de la Conselleria competent en matèria d'universitats.  
  
A més s'han realitzat els tràmits d'audiència pertinents.  
Per tot això, conforme amb el Consell Jurídic Consultiu de la Comunitat Valenciana i en virtut de les atribucions que em confereix l'article 28 de la Llei 5/1983, de 30 de desembre, del Consell, i el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, vista la proposta, de 14 de juny de 2016, de la persona titular de la Direcció General d'Universitat, Investigació i Ciència i de conformitat amb aquesta,  
  
ORDENE  
  
TÍTOL I  
Subvencions  
  
Article 1. Objecte, finançament i política de la Unió Europea  
1. L'objecte d'aquesta ordre és establir les bases reguladores per les quals s'han de regir les convocatòries de les subvencions dirigides a facilitar l'accés a les universitats públiques valencianes a l'alumnat universitari, beneficiari últim de l'ajuda, que residisca en poblacions diferents dels centres universitaris on cursen els seus estudis.  
  
2. Per a cada exercici pressupostari seran convocades aquestes subvencions sempre que hagen sigut incloses en els pressupostos de la Generalitat, amb càrrec a l'aplicació i programa pressupostari que s'indique, per mitjà de la corresponent convocatòria.  
3. A aquestes subvencions, la finalitat última de les quals és afavorir l'accés als centres universitaris de l'alumnat resident en poblacions de la Comunitat Valenciana allunyades dels centres, no els és d'aplicació el que preveu en el Reglament (CE) núm. 1407/2013 de la Comissió de 18 de desembre de 2013 o el que en el seu moment este vigent en la data de publicació de la corresponent convocatòria, relatiu a l'aplicació dels articles 107 i 108 del Tractat de Funcionament de la Unió Europea (DOUE L 352 de 24.12.2013).  
  
Article 2. Beneficiaris   
Podran sol·licitar aquestes subvencions les associacions d'estudiants universitaris, les cooperatives de consumidors i usuaris l'objecte de les quals siga el transport d'alumnat universitari, els ajuntaments i, subsidiàriament, per a aquelles rutes on no concórrega alguna d'aquestes entitats, les empreses de transport públic regular permanent d'ús general.  
En queden excloses les empreses en crisi definides en les directrius comunitàries sobre ajudes estatals de salvament i de reestructuració d'empreses no financeres en crisi (DOUE C 249 de 31.07.2014).  
  
Article 3. Naturalesa i quantia de la subvenció  
1. Les entitats que contempla l'article 2 presentaran les sol·licituds de subvenció per a rutes del servei de transport universitari, una sol·licitud per a cada ruta, entre una població origen de la ruta i el campus universitari, de les universitats públiques valencianes, com a destinació de la ruta. Aquestes rutes podran incloure en el seu itinerari, a més de la localitat origen de la ruta, altres localitats com a parades de la ruta amb el mateix campus universitari de destinació.  
2. La subvenció consistirà en una ajuda al finançament del cost del servei de transport universitari corresponent al curs acadèmic a què es referisca la corresponent convocatòria. L'òrgan instructor determinarà la distribució de la subvenció, del crèdit disponible que en cada exercici pressupostari s'establisca, entre les rutes sol·licitades que complisquen els requisits establits en aquestes bases reguladores.  
  
3. L'import de les subvencions atorgades en cap cas podrà ser de tal quantia que, aïlladament o en concurrència amb subvencions d'altres administracions públiques, o d'altres ens públics o privats, supere el cost de l'activitat de transport universitari, per a cada curs acadèmic, a realitzar per les entitats beneficiàries.  
  
Article 4. Criteris de concessió  
Les subvencions es concediran a aquelles sol·licituds que reunisquen els requisits que s'estableixen en aquesta ordre de bases reguladores i la quantia de la subvenció serà determinada proporcionalment en funció dels paràmetres «Distància Quilomètrica», «Ponderació sobre Distància» i «Nombre d'Estudiants» que els corresponguen a cada una de les parades realitzades en els diferents municipis que conformen la ruta.  
El valor d'aquests paràmetres estarà determinat per l'aplicació del barem següent:  
1. Distància quilomètrica «km». És la distància entre cada una de les parades de la ruta sol·licitada i el campus universitari de destinació.  
Quan la mateixa entitat sol·licitant presente diferents rutes amb el mateix campus universitari de destinació i alguna d'elles tinga un cens igual o inferior a deu estudiants universitaris, només es computarà en una d'elles el tram de recorregut la via del qual siga coincident.  
2. Ponderació sobre distància «Pd». A cada una de les parades que conformen la ruta se li assignarà un valor denominat ponderació amb la finalitat d'atorgar major pes a les distàncies superiors, determinat basant-se en els criteris següents:  
a) Si la distància des de les parades de la ruta al campus universitari de destinació es troba dins de l'interval 20-24 km s'aplica una ponderació igual al nombre de km menys 15.  
  
Pd = km - 15  
  
b) Si la distància des de les parades de la ruta al campus universitari de destinació es troba dins de l'interval 25-85 km s'aplica la ponderació igual al nombre de km multiplicat per 0,20 més 5.  
  
Pd = 0,20 × km + 5  
c) Si la distància des de les parades de la ruta al campus universitari de destinació és superior a 85 km s'aplica la ponderació igual a 22.  
  
Pd = 22  
  
3. Nombre d'estudiants «Ne». El nombre d'estudiants als quals es proporcionarà el servei, que es computarà basant-se en els criteris següents:  
a) No es computarà el nombre d'estudiants en els temps de trajecte superiors als 90 minuts, en distàncies inferiors als 20 km, ni en distàncies superiors a 90 km.  
b) Només es computarà fins a un màxim del 30 % del cens universitari en aquells municipis que hi haja mitjà de transport per ferrocarril de rodalia.  
c) Només es computarà fins a un màxim del 30 % del cens universitari en aquells municipis el temps de trajecte dels quals des de les parades de la ruta al campus universitari de destinació siga entre 80 i 90 minuts.  
d) Només es computarà fins a un màxim del 30 % del cens universitari per al cas de rutes sol·licitades per ajuntaments.  
e) Només es computarà fins a un màxim del 55 % del cens universitari en la resta dels casos.  
Els percentatges màxims sobre el cens universitari assenyalats anteriorment no seran aplicables en el cas d'associacions d'estudiants universitaris i cooperatives de consumidors i usuaris que acrediten degudament el nombre d'associats que utilitzen el transport universitari, cas en què s'aplicarà el nombre diari d'alumnes efectivament transportats.  
Quan es done la circumstància que concórreguen en la sol·licitud d'una mateixa ruta empreses de transport públic regular permanent d'ús general amb ajuntaments, associacions d'estudiants universitaris o cooperatives de consumidors i usuaris, es procedirà a computar el cens universitari només als ajuntaments, associacions d'estudiants universitaris o cooperatives de consumidors i usuaris, en concordança amb l'article segon d'aquesta ordre de bases reguladores.  
  
La quantia de la subvenció que corresponga a cada una de les rutes sol·licitades s'obtindrà com a resultat del repartiment proporcional de l'import del crèdit global màxim que s'establisca en la corresponent convocatòria entre totes les sol·licituds, en funció dels valors assignats als paràmetres de cada una de les parades que componen cada ruta, segons es formula a continuació.  
  
Valor unitari = Total subvenció  
 Km × Pd ×Ne  
  
  
 Parades ruta   
Subvenció rutes = (Km × Pd ×Ne) × Valor unitari  
 1   
  
  
  
TÍTOL II  
Requisits  
  
Article 5. Requisits generals exigibles  
Per a la concessió d'aquestes subvencions s'hauran de complir els requisits següents:  
1. La distància entre la població o poblacions des de les quals es preste el servei de transport i el campus universitari destinació de cada ruta no serà inferior a 20 km ni superior a 90 km.  
2. El temps de duració del trajecte no serà superior a 90 minuts.  
3. El servei de transport s'haurà de prestar en la totalitat dels períodes lectius del curs acadèmic a què es referisca la corresponent convocatòria i els horaris s'hauran d'ajustar als de la jornada lectiva.  
4. El punt de destinació i el d'origen del retorn serà el corresponent campus universitari.  
5. La prestació del servei es realitzarà a compte i risc de l'empresa que haja de realitzar el transport, i sempre complint la normativa reguladora de l'activitat del transport per carretera.  
  
6. En el cas d'empreses de transport públic regular permanent d'ús general, hauran d'aplicar un descompte als estudiants universitaris, a determinar en la corresponent convocatòria, sobre les tarifes oficials aprovades per la direcció general competent en matèria de transport per carretera i referides a l'any d'inici del curs acadèmic a què es referisca la corresponent convocatòria.  
7. Quan en la sol·licitud de subvenció per a una mateixa ruta, amb la mateixa localitat origen i el mateix campus universitari de destinació, concórreguen diverses entitats sols es podrà computar el cens universitari d'aquesta localitat per a una única sol·licitud, en funció dels criteris que s'establisquen en la corresponent convocatòria.   
  
  
TÍTOL III  
Regles de procediment  
  
Article 6. Model de sol·licitud i documentació adjunta  
Les sol·licituds, dirigides a la persona titular de la Conselleria d'Educació, Investigació, Cultura i Esport, han de formalitzar-se segons el model que figurarà com a annex I de la corresponent convocatòria.  
En la sol·licitud les entitats interessades presentaran una declaració responsable de no incórrer en cap prohibició per a obtindre la condició de beneficiària de la subvenció, de les assenyalades en l'article 13 de la Llei 38/2003, de 17 de novembre, General de Subvencions.  
Així mateix, en la sol·licitud les entitats interessades autoritzaran la Conselleria d'Educació, Investigació, Cultura i Esport per a obtindre les dades d'identificació personal per mitjà del Sistema de Verificació de Dades d'Identitat. Així mateix, donaran autorització per a comprovar, per mitjans telemàtics, que estan al corrent de les obligacions amb l'Agència Estatal d'Administració Tributària, amb la Hisenda Autonòmica Valenciana i amb la Tresoreria General de la Seguretat Social.  
No obstant això, les autoritzacions podran ser denegades expressament per les entitats sol·licitants, i en este cas hauran de facilitar la localització dels documents que permeten la identificació personal, així com les corresponents certificacions que acrediten que estan al corrent de les obligacions amb l'Agència Estatal d'Administració Tributària, amb la Hisenda Autonòmica Valenciana i amb la Tresoreria General de la Seguretat Social.  
Les dades personals recollides en ocasió del present procediment seran objecte de tractament automatitzat per la Conselleria d'Educació, Investigació, Cultura i Esport. El tractament d'aquestes dades serà d'acord amb el que disposa la Llei Orgànica 15/1999, de 13 de desembre, de protecció de dades de caràcter personal, així com el Reial Decret 1720/2007, de 21 de desembre, pel qual s'aprova el reglament de desplegament de la referida llei.  
La sol·licitud haurà d'anar acompanyada, si és el cas, dels documents originals o fotocòpies compulsades següents:  
1. NIF i estatuts o documentació acreditativa de la constitució de l'entitat sol·licitant.  
2. En el cas que la persona firmant de la sol·licitud actue en nom i representació d'una altra persona física o jurídica, acreditarà aquesta representació per qualsevol de les formes establides en l'article 32 de la Llei del Procediment Administratiu Comú.   
S'adverteix a les entitats interessades sobre la conveniència de col·laborar amb l'administració proporcionant la informació que facilite la localització dels documents.  
3. Memòria tipus, per a cada ruta sol·licitada, sobre la viabilitat i idoneïtat de l'activitat de transport universitari per a la qual se sol·licita l'ajuda, amb indicació de la població o poblacions que configuren la ruta i el campus de destinació de les universitats públiques valencianes, on cal desenrotllar els raonaments que es contemplaran en l'annex II de la corresponent convocatòria.  
4. Descripció detallada de cada ruta sol·licitada, ajustada al model que figurarà com a annex III de la corresponent convocatòria, en el qual s'indicaran els paràmetres que es contemplen en l'article 4 d'aquesta ordre de bases reguladores: la distància quilomètrica des de cada una de les poblacions que componen la ruta fins al campus universitari de destinació, el temps de trajecte i la mitjana setmanal d'alumnes que utilitzen el servei de transport universitari.  
5. Descripció d'eixides i tornades de cada ruta sol·licitada, ajustada al model que figurarà com a annex IV de la corresponent convocatòria, en què s'indicarà l'hora de totes les eixides diàries des de les poblacions que componen la ruta cap al campus universitari de destinació, així com l'hora de totes les tornades diàries des del campus universitari cap a les poblacions de la ruta. Així mateix, en cada una de les eixides i de les tornades caldrà indicar el nombre d'alumnes que utilitzen el servei de transport universitari.  
6. Domiciliació bancària ajustada al model que figurarà com a annex V de la corresponent convocatòria.  
7. Si l'entitat sol·licitant és un ajuntament, una associació d'estudiants universitaris o una cooperativa de consumidors i usuaris, l'objecte de la qual siga el transport de l'alumnat universitari, presentaran declaració jurada de no haver sol·licitat o obtingut cap altra subvenció per a la mateixa finalitat, o bé, si és el cas, de les que haja sol·licitat o obtingut, amb indicació de l'entitat concedent i de la quantia, especificant si la subvenció està sotmesa al règim de minimis.  
  
En tot cas, adjuntaran a la sol·licitud les declaracions responsables, per part de l'entitat prestadora del servei de transport, a les quals fa referència aquest article 6. 8.  
8. Si l'entitat sol·licitant és una empresa de transport públic regular permanent d'ús general presentarà:  
a) Declaració responsable, firmada per la persona representant legal de l'empresa, sobre la percepció d'altres ajudes de minimis concedides per qualsevol projecte a l'empresa durant els dos exercicis fiscals anteriors i durant l'exercici fiscal en curs, d'acord amb el Reglament (UE) núm. 360/2012 de la Comissió, de 25 d'abril, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis concedides a empreses que presten serveis d'interés econòmic general (DOUE L 114 de 26.04.2012), o altres ajudes de minimis concedides d'acord amb altres reglaments de minimis, a fi de comprovar que no se superen els límits que estableix l'article 3.2 del Reglament (CE) núm. 1407/2013 relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis o, si és el cas, declaració responsable de no haver rebut cap altra ajuda de minimis durant els dos exercicis fiscals anteriors i durant l'exercici fiscal en curs.  
  
b) Declaració responsable, firmada per la persona representant legal de l'empresa, sobre la percepció d'altres subvencions estatals concedides per a les mateixes despeses subvencionables durant els dos exercicis fiscals anteriors i durant l'exercici fiscal en curs, per establir l'article 5.2 de l'esmentat Reglament (CE) núm. 1407/2013 l'acumulació d'aquestes ajudes, si la dita acumulació no excedeix la intensitat d'ajuda o l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió, o, si és el cas, declaració responsable de no haver percebut cap altra de les dites ajudes durant els dos exercicis fiscals anteriors i durant l'exercici fiscal en curs.  
  
c) Declaració responsable, firmada per la persona representant legal de l'empresa, que acredite que l'empresa no està en crisi, en el sentit de les directrius comunitàries sobre ajudes estatals de salvament i de reestructuració d'empreses no financeres en crisi (DOUE C 249 de 31.07.2014).  
9. Si l'entitat sol·licitant és una associació d'estudiants universitaris o una cooperativa de consumidors i usuaris l'objecte de la qual siga el transport universitari, serà necessari presentar, segons contempla l'article 16 de la Llei 14/2008, de 18 de novembre, de la Generalitat, d'Associacions de la Comunitat Valenciana, un certificat del secretari de l'associació o cooperativa en què faça constar el nombre actualitzat de socis que efectivament utilitzen diàriament el servei de transport universitari.  
10. D'acord amb la Llei 16/1987, de 30 de juliol, d'ordenació de transports terrestres, modificada per la Llei 9/2013, de 4 de juliol, i amb el Reial Decret 1211/1990, de 28 de setembre, pel qual s'aprova el Reglament de la Llei d'ordenació de transports terrestres, modificat pel Reial Decret 1225/2006, de 27 d'octubre, si l'entitat sol·licitant és un ajuntament, una associació d'estudiants universitaris o una cooperativa de consumidors i usuaris que té com a objecte el transport universitari, serà necessari presentar la documentació següent:  
  
a) Precontracte o contracte amb una empresa de transport públic regular permanent d'ús especial.  
b) Autorització administrativa especial, a favor de l'empresa, necessària per a la realització de transport públic regular permanent d'ús especial, expedida pels serveis territorials de la direcció general competent en matèria de transport per carretera que cobrirà la totalitat del recorregut. Si no disposa d'aquesta en el moment de sol·licitar la subvenció, haurà d'adjuntar el document que acredite haver-la sol·licitat, i en tot cas s'haurà de presentar amb anterioritat a la concessió de la subvenció.  
11. Si l'entitat sol·licitant és una empresa de transport públic regular permanent de viatgers d'ús general presentarà:  
a) La concessió administrativa per a la prestació del servei en què s'incloguen totes les localitats de les rutes sol·licitades i els campus universitaris de destinació.  
b) Si la concessió administrativa no inclou els campus universitaris de destinació de cada ruta sol·licitada, s'haurà de presentar una autorització de la direcció general competent en matèria de transport per carretera de canvi d'itinerari d'accés als campus universitaris de destinació.   
c) El quadre de tarifes per a les rutes sol·licitades aprovat per la direcció general competent en matèria de transport per carretera referides a l'any d'inici del curs acadèmic que contemple la corresponent convocatòria.  
d) El quadre de tarifes a aplicar als estudiants universitaris.  
  
Article 7. Termini i lloc de presentació de sol·licituds  
1. El termini de presentació de sol·licituds serà l'establit en la corresponent convocatòria i començarà a comptar l'endemà de la publicació en el Diari Oficial de la Comunitat Valenciana.  
  
2. Les sol·licituds es presentaran en el Registre General de la Conselleria d'Educació, Investigació, Cultura i Esport, o per mitjà de qualsevol dels procediments previstos en l'article 38.4 de la Llei del Procediment Administratiu Comú.  
3. En el cas que les entitats sol·licitants opten per presentar la seua sol·licitud en una oficina de correus d'Espanya, ho faran en sobre obert perquè cada imprés siga datat i segellat per separat pel personal de correus abans de ser certificat.  
  
Article 8. Instrucció del procediment  
1. L'òrgan competent per a l'ordenació i instrucció de l'expedient serà la Subdirecció General d'Universitat, Investigació i Ciència, la qual realitzarà d'ofici quantes actuacions considere necessàries per a la determinació, coneixement i comprovació de les dades en virtut de les quals s'haja de dictar la resolució.  
2. Si la documentació aportada és incompleta, es requeriran les entitats interessades, en el servidor d'informació de la Conselleria d'Educació, Investigació, Cultura i Esport http://www.ceice.gva.es, o per qualsevol mitjà que permeta tindre constància de la recepció perquè, en el termini de 10 dies, esmenen la falta o acompanyen els documents preceptius, amb advertència que, si no ho fan, es considerarà que desisteixen de la seua sol·licitud, d'acord amb el que estableix l'article 71 de la Llei del Procediment Administratiu Comú i amb els efectes previstos en l'article 42.1 de l'esmentada llei. Addicionalment, també es podrà comunicar la incidència per correu electrònic.  
3. Per a l'estudi, comprovació de les sol·licituds presentades i selecció de les entitats sol·licitants beneficiàries que reunisquen els requisits que s'estableixen en aquestes bases reguladores, es constituirà una comissió d'avaluació, que actuarà com a òrgan col·legiat, amb la composició que s'assenyala a continuació:  
a) President: la persona titular de la Subdirecció General d'Universitat, Investigació i Ciència, o persona en qui delegue.  
b) Secretari: la persona titular que ostente la direcció del Servei de Gestió Economicopressupostària de les Universitats.  
c) Vocals: un funcionari de la Direcció General d'Universitat, Investigació i Ciència, un funcionari designat per la Federació Valenciana de Municipis i Províncies, i un funcionari designat per la direcció general competent en matèria de transport per carretera.  
4. El funcionament de la comissió d'avaluació s'ajustarà al que disposen les normes contingudes a aquest efecte en el capítol II de la Llei del Procediment Administratiu Comú.  
  
Article 9. Proposta de concessió i denegació de les subvencions  
1. De les reunions que realitze la comissió d'avaluació se n'estendrà una acta en què consten les incidències sobre l'avaluació de les sol·licituds presentades. La comissió d'avaluació haurà d'emetre un informe en què es concrete el resultat definitiu de l'avaluació efectuada, i elevarà a la persona titular de la Direcció General d'Universitat, Investigació i Ciència, a través de l'òrgan instructor, la relació de rutes sol·licitades proposades per a la concessió de les subvencions, així com la relació de rutes sol·licitades proposades per a la denegació.  
2. L'òrgan instructor, a la vista de l'informe de la comissió d'avaluació, determinarà la distribució de les subvencions entre les rutes beneficiàries de l'import del crèdit global màxim que s'establisca en la corresponent convocatòria, formularà la proposta de concessió, amb indicació de la quantia de la subvenció, de les entitats i rutes beneficiàries, i de les entitats i rutes no beneficiàries amb indicació del motiu de denegació, i emetrà un informe en què conste que de la informació que es troba en poder seu es desprén que les entitats beneficiàries compleixen tots els requisits per a accedir a les subvencions objecte de la convocatòria.  
  
  
Article 10. Resolució  
L'òrgan instructor, de conformitat amb l'informe de l'òrgan col·legiat que estableix l'article 8 d'aquesta ordre de bases reguladores, formularà la proposta de resolució que serà firmada per la persona titular de la Direcció General d'Universitat, Investigació i Ciència, per delegació de la persona titular de la Conselleria d'Educació, Investigació, Cultura i Esport.  
El termini per a dictar la resolució, que posa fi a la via administrativa, serà de tres mesos a comptar de l'endemà de la finalització el termini de presentació de sol·licituds establit en la corresponent convocatòria, sense perjuí de l'ampliació de terminis prevista en l'article 42 de la Llei del Procediment Administratiu Comú.  
La resolució es publicarà en el Diari Oficial de la Comunitat Valenciana, i també en la pàgina web de la Conselleria d'Educació, Investigació, Cultura i Esport. La publicació substituirà la notificació individual i tindrà els mateixos efectes d'aquesta, d'acord amb el que disposa l'article 59 de la Llei del Procediment Administratiu Comú.  
  
  
Article 11. Obligacions dels beneficiaris de la subvenció  
Les entitats beneficiàries de la subvenció queden sotmeses al que preveu l'article 14 de la Llei 38/2003, de 17 de novembre, General de Subvencions i, en conseqüència, tenen les obligacions següents:  
  
1. Realitzar l'activitat que fonamenta la concessió de l'ajuda.  
2. Justificar davant de l'òrgan concedent el compliment dels requisits de la convocatòria, així com la realització de l'activitat i el compliment de la finalitat que determinen la concessió de la subvenció.  
  
3. Sotmetre's a les actuacions de comprovació que efectue l'òrgan concedent, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, aportant la informació que els siga requerida en l'exercici de les actuacions anteriors.  
4. Comunicar a la Conselleria d'Educació, Investigació, Cultura i Esport l'obtenció d'altres subvencions concedides per a la mateixa finalitat, procedents de qualssevol administracions o ens públics; així com el compliment dels requisits que afecten les ajudes de minimis regulades pel Reglament (CE) núm. 1407/2013 de la Comissió de 18 de desembre de 2013 o el que en el seu moment este vigent en la data de publicació de la corresponent convocatòria. Aquesta comunicació s'haurà d'efectuar tan prompte com es conega i, en tot cas, amb anterioritat a la justificació de l'aplicació donada als fons percebuts.  
  
5. Acreditar amb anterioritat a dictar-se la proposta de resolució de concessió que es troba al corrent en el compliment de les seues obligacions tributàries i davant de la Seguretat Social.  
6. Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable a l'entitat beneficiària en cada cas, així com tots els estats comptables i registres específics que siguen exigits per les bases reguladores de les subvencions, amb la finalitat de garantir l'adequat exercici de les facultats de comprovació i control.  
  
7. Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.  
8. Adoptar les mesures de difusió que contempla l'apartat 4 de l'article 18 de l'esmentada Llei 38/2003, de 17 de novembre, General de Subvencions. A aquests efectes, les empreses que realitzen el servei de transport universitari hauran d'exposar clarament en tots els autobusos de les línies subvencionades i en tots els centres de venda de bitllets o bons, la tarifa per als estudiants universitaris, fent constar que el servei de transport universitari està subvencionat per la Conselleria d'Educació, Investigació, Cultura i Esport.  
9. Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.  
10. Les entitats beneficiàries que perceben una subvenció de l'administració autonòmica o de qualsevol altra entitat enumerada en l'article 2 de la Llei 2/2015, de 2 d'abril, de la Generalitat, de Transparència, Bon Govern, i Participació Ciutadana de la Comunitat Valenciana, en el període de l'any en què es resolga la corresponent convocatòria de subvenció del transport universitari per import superior a 10.000 euros hauran de publicar-la indicant l'entitat pública concedent, l'import rebut i el programa, activitat, inversió o actuació subvencionat. La difusió d'aquesta informació es realitzarà preferentment a través de les corresponents pàgines web de les persones beneficiàries. En el cas que no disposen de pàgina web on realitzar la publicitat, podran complir aquesta obligació a través del portal que pose a la seua disposició la Generalitat.  
  
11. En el cas que les entitats beneficiàries subcontracten l'activitat subvencionada s'hauran d'ajustar a les disposicions previstes en l'article 29 de la Llei 38/2003, de 17 de novembre, General de Subvencions.  
  
  
  
TÍTOL IV  
Pagament i justificació de les subvencions  
  
Article 12. Justificació i pagament  
Al pagament d'aquestes subvencions podrà aplicar-se el règim que estableix l'article 171.3 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
Amb anterioritat a la justificació, es podrà anticipar fins a un 30 per cent de l'import anual de la subvenció concedida, en el cas d'associacions d'estudiants universitaris, de cooperatives de consumidors i usuaris l'objecte de les quals siga el transport d'alumnat universitari i ajuntaments, prèvia sol·licitud de qualsevol d'aquestes entitats que resulte beneficiària després de la resolució de concessió. D'acord amb el que estableix l'article 171.5 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, totes aquestes entitats queden exonerades de la constitució de garanties.  
  
La justificació es realitzarà abans de la data que s'establisca en la corresponent convocatòria presentant davant de la Direcció General d'Universitat, Investigació i Ciència la següent documentació original o fotocòpia compulsada segons siga procedent:  
1. Memòria explicativa subscrita pel representant legal de l'entitat beneficiària de les activitats realitzades on es declare el grau de compliment de l'activitat subvencionada i expresse que ha quedat complida l'activitat que ha motivat la concessió de la subvenció, amb expressió detallada de les dades sobre el servei prestat (rutes, alumnes transportats, descomptes realitzats, punts d'anada i tornada, etc.). Quan les activitats hagen sigut finançades a més de la subvenció amb fons propis o altres subvencions o recursos, caldrà acreditar l'import, la procedència i l'aplicació d'aquests fons.  
2. En el cas que l'entitat beneficiària siga un ajuntament, una associació d'estudiants universitaris o una cooperativa d'usuaris i consumidors l'objecte dels quals siga el transport universitari, hauran d'aportar a més les factures expedides per l'empresa contractista pel servei de transport universitari de la totalitat del curs acadèmic a què es refereix l'ordre de convocatòria (però no serà necessari acreditar que han sigut efectivament pagades abans de finalitzar el termini de justificació), així com el contracte firmat amb l'empresa prestadora del servei de transport.  
3. En el cas que l'entitat beneficiària siga una empresa de transport públic regular permanent d'ús general hauran d'aportar un informe de la delegació d'alumnes corresponent a la universitat de destinació on es faça constar el compliment efectiu de l'activitat subvencionada. Presentarà també memòria justificativa del cost incorregut per la realització de l'actuació subvencionada, amb el desglossament de cada una de les despeses contretes i dels ingressos obtinguts, subscrita per la persona responsable de l'àrea econòmica de l'empresa, amb el vistiplau de la persona representant legal.  
4. En el cas que l'entitat beneficiària haja presentat denegació expressa sobre consentiment perquè la Conselleria obtinga directament els corresponents certificats telemàtics, haurà de presentar els corresponents certificats que acrediten que es troba al corrent en el compliment de les seues obligacions tributàries i amb la Seguretat Social.  
  
5. Així mateix, les entitats beneficiàries presentaran declaració responsable de no incórrer en procés de reintegrament de subvencions segons preveu l'apartat 5 de l'article 34 de la Llei 38/2003, de 17 de novembre, General de Subvencions, ajustada al formulari que figurarà com a annex VI de la corresponent convocatòria.  
6. En tot cas, les entitats beneficiàries de la subvenció hauran de presentar còpia de tota la publicitat que les empreses prestadores del servei de transport hagen elaborat per a donar a conéixer públicament que l'activitat que realitzen està subvencionada per la Conselleria d'Educació, Investigació, Cultura i Esport, en compliment del que estableix l'article 11.8 d'aquesta ordre de bases reguladores.  
El lliurament de l'import a favor de les entitats beneficiàries s'efectuarà després de l'oportuna comprovació per l'òrgan instructor, la Subdirecció General d'Universitat, Investigació i Ciència, de la documentació justificativa presentada.  
La no-presentació de la documentació abans indicada en el termini establit suposarà, amb audiència prèvia a l'interessat, la pèrdua del dret a percebre la totalitat de la subvenció, per mitjà del corresponent procediment.  
Així mateix, es podrà minorar l'import total de l'ajuda en la quantia que no haja sigut justificada segons el que estableix el present article, atenent el cost real de l'activitat i les altres subvencions que s'hagen concedit al beneficiari amb la mateixa finalitat.   
  
Article 13. Facultats de l'Administració  
Correspon a la persona titular de la Direcció General d'Universitat, Investigació i Ciència les facultats següents:  
1. Apreciar si l'activitat per a la qual se sol·licita la subvenció és congruent amb la finalitat de la corresponent convocatòria, i si les entitats beneficiàries, les sol·licituds i la documentació exigida compleixen els requisits que estableixen aquestes bases reguladores.  
2. Acordar la reducció de l'import total de la subvenció, segons el cost real de l'activitat i de les altres subvencions que s'hagen concedit al beneficiari per la mateixa activitat.  
3. Deixar sense efecte la subvenció concedida si l'entitat beneficiària no compleix qualsevol de les obligacions que li imposen aquestes bases reguladores, per mitjà de la corresponent resolució motivada.  
4. Modificar la resolució de concessió de la subvenció, inclús la quantia, per alteració de les condicions tingudes en compte per a la concessió.  
5. Comprovar el compliment de la finalitat per la qual es concedeix la subvenció i l'aplicació dels fons rebuts.  
6. Qualsevol altra que li atorgue la legislació vigent.  
Aquestes facultats es realitzaran per mitjà del corresponent expedient administratiu amb audiència de la persona beneficiària.  
  
Article 14. Règim de compatibilitat  
1. El gaudi de la subvenció és compatible amb la percepció de qualsevol altra subvenció, ajuda, ingrés, o recurs per a la mateixa finalitat, procedent de qualsevol administració o ens públic o privat, nacionals, de la Unió Europea o d'organismes internacionals.  
2. En cap cas la quantia total de les subvencions concedides, d'acord amb els requisits que s'estableixen en aquestes bases reguladores, o altres concedides per a la mateixa finalitat podran superar el cost econòmic de l'activitat a realitzar per les entitats beneficiàries.  
3. En el cas d'empreses de transport públic regular permanent d'ús general, a més del que preveu el punt anterior, s'ha de considerar en la concessió d'aquestes subvencions el que estableix l'article 5 del Reglament (UE) núm. 1407/2013 sobre acumulació d'ajudes acollides al règim de minimis, segons es contempla en l'article primer d'aquesta ordre de bases reguladores.  
  
Article 15. Circumstàncies que donen lloc al reintegrament de la subvenció  
La concessió de la subvenció serà modificada i serà procedent el seu reintegrament i l'exigència de l'interés de demora des del moment del pagament de l'ajuda, en els casos establits en els articles 37 i 38 de la Llei 38/2003 i 172 de la Llei 1/2015, abans citades.  
Les quantitats a reintegrar tindran la consideració d'ingressos de dret públic, i serà d'aplicació el que disposa el capítol I del títol II de la Llei 38/2003, de 17 de novembre, General de Subvencions.  
  
El procediment per al reintegrament de les subvencions serà igualment l'establit pels articles 41 i 42 de la Llei 38/2003, General de Subvencions, i pel títol VI de la Llei de Procediment Administratiu Comú.  
  
La persona titular de la Direcció General d'Universitat, Investigació i Ciència resoldrà el procediment de reintegrament de la subvenció.  
  
  
Article 16. Verificació i control  
1. Els òrgans de l'administració educativa exerciran un rigorós control que assegure la correcta inversió dels recursos pressupostaris destinats a aquestes subvencions.  
2. L'ocultació de qualsevol informació sobre els requisits exigibles per a la concessió donarà lloc a la denegació o revocació de la subvenció sol·licitada.  
3. Per a intensificar el control que evite el frau en les declaracions encaminades a obtindre subvencions, l'administració podrà determinar, per qualsevol mitjà de prova, si s'ha produït l'ocultació a què es refereix el punt anterior i, en particular, per mitjà de les dades que estiguen en poder de qualsevol òrgan de les administracions públiques.  
4. Pel conjunt de circumstàncies que concórreguen en cada cas concret, podrà determinar-se l'existència de frau i denegar la subvenció sol·licitada o revocar la concedida.  
  
Article 17. Mètode de comprovació i pla de control  
1. La comprovació administrativa de la justificació documental de la subvenció concedida es realitzarà per mitjà de la revisió de la documentació que a aquest efecte estableixen les presents bases reguladores, com d'aportació preceptiva per les entitats beneficiàries, per al pagament de la subvenció.  
2. La comprovació material de l'efectiva realització de l'activitat, existència de la condició o compliment de la finalitat es farà en els termes establits en el pla de control que s'elaborarà a aquest efecte segons l'article 169.3 de la Llei 1/2015, anteriorment citada.  
  
  
Article 18. Responsabilitat i règim sancionador  
Les entitats beneficiàries de les subvencions estaran sotmeses a les responsabilitats i règim sancionador regulat en els capítols I i II del títol IV de la Llei 38/2003, de 17 de novembre, General de Subvencions, i en el capítol IV del títol X de la Llei 1/2005, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
  
DISPOSICIÓ ADDICIONAL  
  
Única. Despesa pública  
L'aplicació d'aquesta norma, d'acord amb el que preveu l'article 26.3 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, no suposarà cap incidència pressupostària de l'actuació continguda en aquesta ordre de bases reguladores.  
  
  
DISPOSICIONS FINALS  
  
Primera. Facultat de desplegament  
S'autoritza la persona titular de la Direcció General d'Universitat, Investigació i Ciència perquè, en l'àmbit de les seues competències, adopte les mesures o resolucions necessàries per al desplegament i execució d'aquesta ordre.  
  
Segona. Entrada en vigor  
La present ordre entrarà en vigor l'endemà de la seua publicació en el Diari Oficial de la Comunitat Valenciana.  
  
València, 16 de juny de 2016  
  
El conseller d'Educació, Investigació, Cultura i Esport,  
VICENT MARZÀ IBÁÑEZ


Còpia Permalink ELI